Nuwe verordening om goeie luggehalte te behou | Netwerk24
Nuwe verordening om goeie luggehalte te behou
Deur Michelle Van Der Spuy 10 September 2018 06:01
Stellenbossers sal in die toekoms makliker kan asemhaal danksy Stellenbosch-munisipaliteit se nuwe verordening oor lugbesoedeling.
“Die nasionale omgewingsbestuur se wet op lugkwaliteit plaas ’n verantwoordelikheid op munisipa­liteite om bestuursplanne rakende lugkwaliteit saam te stel en uit te voer,” verduidelik Stuart Grobbelaar, kommunikasiebestuurder by Stellen­bosch-munisipaliteit.
“Ons bestuursplan het die gebrek aan ’n regulerende raamwerk vir die uitvoering van die bestuursfunksie van lugkwaliteit in die munisipaliteit as ’n tekortkoming geïdentifiseer. Die huidige verordening is opgestel om hierdie gebrek aan te pak,” sê hy.
“Die doel van die verordening sal ook effek gee aan die omgewingsreg soos vervat in gedeelte 24 van die Grondwet van Suid-Afrika deur lugbesoedeling in Stellenbosch-munisipaliteit te beheer.”
Grobbelaar sê lugbesoedeling is nie ’n probleem in Stellenbosch nie en lugkwaliteit is goed wanneer dit gemeet word aan die toepaslike nasionale standaarde.
Die luggehalte van die munisipale gebied word deurlopend gemonitor deur die moniteringstasie by die Kaapse Wynland-distriksmunisi­paliteit se kantoor in Stellenbosch.
Volgens hom werk die beheerbeampte van Stellenbosch-munisipaliteit se lugkwaliteit, wat verantwoordelik is vir die toepassing van die goedgekeurde verordening, saam met munisipale wetstoepassing om lugbesoedeling te reguleer, te verminder en so ver as moontlik te vermy.